প্রথমে বার্মিংহ্যাম, তার পরে লর্ডস! বিলেত সফরে ভারতীয় দলের বিপর্যয় চলছেই। প্রশ্ন উঠে গিয়েছে বিদেশের মাটিতে কোহলির অধিনায়কত্ব নিয়েও। এবার প্রকাশ্যে জাতীয় দলের খারাপ পারফরম্যান্সের জন্য হেড কোচ রবি শাস্ত্রীকে তুলোধোনা করলেন হরভজন সিংহ। তিনি এক সর্বভারতীয় সংবাদমাধ্যমে জানিয়ে দিলেন, ‘‘আজ হোক বা কাল— কোচকে এই ব্যর্থতার ব্যাখ্যা দিতে হবে। প্রত্যেকের কাছে ওঁকে জবাবদিহি করতে হবে। যদি ভারত সিরিজ হারে, তাহলে শাস্ত্রীকে নিজের কথা নিজেকেই গিলতে হবে। ওঁকে স্বীকার করতে হবে পরিবেশ-পরিস্থিতিতে অনেক কিছু তফাত হয়ে যায়।’’